**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO DĖL PRITARIMO PROJEKTO „KLAIPĖDOS MIESTO IKIMOKYKLINIO IR MOKYKLINIO UGDYMO ĮSTAIGŲ SVEIKATOS KABINETŲ APRŪPINIMAS METODINĖMIS PRIEMONĖMIS“** **paraiškos teikimui iR įgyvendinimui“ PROJEKTO**

1. **Projekto rengimą paskatinusios priežastys.**

VšĮ Centrinė projektų valdymo agentūra paskelbė kvietimą teikti paraiškas finansuoti projektą pagal 2014–2021 metų Europos ekonominės erdvės finansinio mechanizmo programos „Sveikata“ kvietimą Nr. LT03-2-SAM-K01 „Ikimokyklinio ir mokyklinio ugdymo įstaigų sveikatos kabinetų aprūpinimas metodinėmis priemonėmis“. Projektų atranka pagal Priemonę bus atliekama vieno etapo projektų konkurso būdu.

1. **Parengto projekto tikslai ir uždaviniai.**

Šiuo sprendimo projektu siekiama pritarti Projekto „Klaipėdos miesto ikimokyklinio ir mokyklinio ugdymo įstaigų sveikatos kabinetų aprūpinimas metodinėmis priemonėmis“ (toliau – Projektas) paraiškos rengimui ir jo įgyvendinimui.

Uždaviniai:

1. Pritarus Projektui, įsipareigoti skirti Savivaldybės lėšas pagal Projekto finansavimo sąlygų aprašo reikalavimus.
2. Įgalioti Klaipėdos visuomenės sveikatos biuro direktorių pasirašyti visus dokumentus, susijusius su Projekto paraiškos teikimu ir dalyvavimu šiame Projekte, vykdyti Projekto veiklų (darbų) užsakovo funkciją.
3. **Kaip šiuo metu yra teisiškai reglamentuojami projekte aptarti klausimai.**

Sprendimo projektas parengtas vadovaujantis Lietuvos Respublikos vietos savivaldos 16 straipsnio 4 dalimi ir kvietimu LT03-2-SAM-K01 „Ikimokyklinio ir mokyklinio ugdymo įstaigų sveikatos kabinetų aprūpinimas metodinėmis priemonėmis“ pagal 2014–2021 m. Europos ekonominės erdvės finansinio mechanizmo Programos „Sveikata“ gairėmis pareiškėjams.

1. **Kokios numatomos naujos teisinio reglamentavimo nuostatos ir kokių rezultatų laukiama.**

Priėmus sprendimą įgyvendinti šį Projektą, bus galimybė pagerinti ikimokyklinio ir mokyklinio ugdymo įstaigų sveikatos kabinetuose teikiamas paslaugas vaikams, taip užtikrinant vaikų ir jaunimo gerovę naudojantis 2014–2020 m. Europos Sąjungos fondų parama. Projektas prisidės ir prie Klaipėdos miesto savivaldybės 2013–2020 metų strateginio plėtros plano įgyvendinimo (1.2 tikslo „Užtikrinti aukštą sveikatos priežiūros paslaugų lygį“ 1.2.2 uždavinio „Stiprinti visuomenės sveikatinimo veiklą“ 1.2.2.2. priemonė „Sukurti bendrą visuomenės sveikatos priežiūros sistemą švietimo įstaigose“).

Pagal atliktas apklausas daugiau nei pusės Lietuvos jaunuolių sveikatos raštingumo lygis yra žemas. Nepakankamas sveikatos raštingumo lygis yra tiesiogiai susijęs su paauglių alkoholio vartojimu, rūkimu bei kitais žalingais įpročiais. Visuomenės sveikatos specialistai, tiesiogiai prisidedantys prie sveikatos raštingumo lygio kėlimo, dirba sveikatos kabinetuose, kuriuose būtina atnaujinti bei aprūpinti priemonėmis ugdymo įstaigas.

Projektu bus didinamas sveikatos raštingumas nuo ankstyvosios vaikystės – 90- tyje Klaipėdos miesto ikimokyklinio ir bendrojo ugdymo įstaigose bus atnaujinti sveikatos kabinetai ir aprūpinti priemonėmis, skirtomis sveikos gyvensenos įgūdžiams ugdyti, fiziniam aktyvumui skatinti, traumų, kenksmingų įpročių prevencijai, psichinės sveikatos raštingumui didinti. Apmokyti specialistai gebės atpažinti vaikų ir jaunimo, patiriančio patyčias ir /ar psichosocialines problemas, atvejus bei juos spręsti.

**5**. **Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.** Neigiamų sprendimo priėmimo pasekmių nenumatoma.

1. **Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.** Nereikia.
2. **Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Galima prašyti didžiausia mechanizmų lėšų ir bendrojo finansavimo lėšų suma pagal šį Kvietimą–

 250 000,00 (du šimtai penkiasdešimt tūkstančių eurų). Didžiausia galima projekto iš mechanizmų ir bendrojo finansavimo lėšų finansuojama dalis nuo visų tinkamų finansuoti projekto išlaidų yra 90 proc. Pareiškėjas privalo prisidėti prie projekto (nuosavu įnašu) ne mažiau nei 10 proc. visų tinkamų finansuoti projekto išlaidų ir užtikrinti visų kitų projektui įgyvendinti reikalingų išlaidų, tarp jų ir projekto įgyvendinimo metu nustatytų kaip netinkamų finansuoti, apmokėjimą. Bet jei pareiškėjo indėlio bendrame projekto biudžete procentas sudaro 11-15 proc., tuomet suteikiami papildomi 5 balai paraiškos vertinime (savivaldybės prisidėjimas 11 proc. - 27500 Eur).

 Projekto išlaidos pagal projekto vykdytojo pateiktą mokėjimo prašymą galės būti apmokamos taikant išlaidų kompensavimo su avansu ar be avanso ir (arba) sąskaitų apmokėjimo būdą. Išlaidų apmokėjimo tvarka ir išlaidų apmokėjimo būdas (-ai) bus nustatyti projekto įgyvendinimo sutartyje.

1. **Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Neigiamų vertinimų negauta.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projekto iniciatorius – BĮ Klaipėdos visuomenės sveikatos biuras, Klaipėdos miesto savivaldybės administracijos Sveikatos apsaugos skyrius. Sprendimo projektą parengė Sveikatos apsaugos skyriaus vedėja R. Perminienė.

**10. Kiti reikalingi pagrindimai ir paaiškinimai.**

Projekto paraiškos teikėja ir Projekto įgyvendintoja – biudžetinė įstaiga Klaipėdos visuomenės sveikatos biuras. Projekto trukmė 24 mėn. (projekto veiklos vykdomos ne ilgiau kaip iki 2024 m. balandžio 30 d.). Paraiškų pateikimo terminas- 2020 m. spalio 15 d.

PRIDEDAMA: Teisės aktų, nurodytų sprendimo projekto įžangoje, išrašas, 15 lapų.

Sveikatos apsaugos skyriaus vedėja Rožė Perminienė